<classify> Pluijm asema mapambano yanaendelea CAIRO, MISRI MABINGWA watetezi wa Ligi Kuu Tanzania Bara, Yanga SC wanatarajia kukutana na Sagrada Esperanca ya nchini Angola katika michuano ya Kombe la Shirikisho baada ya kutupwa nje ya Kombe la Ligi ya Mabingwa Afrika. Washindi nane wa michezo ya Kombe la Shirikisho watapambana na wale nane ambao wamepoteza michezo yao katika klabu bingwa, klabu hizo za Shirikisho ni Esperance Tunisia, Stade Gabesien Tunisia, FUS Rabat Morocco, Misr Makkassa Egypt, Esperanca Angola, CF Mounana Gabon, Kawkab Morocco na Medeama Ghana. Wakati huo zile zilizopoteza klabu bingwa ni TP Mazembe DR Congo, Etoile du Sahel Tunisia, El Merreikh Sudan, Stade Malien Mali, MO Bejaia Algeria, Ahli Tripoli Libya, Mamelodi Sundowns South Africa na Young Africans Tanzania. Yanga ambao walikuwa wanatafuta tiketi ya kuingia hatua ya robo fainali, walitolewa na Al Ahly kwa jumla ya mabao 3-2 nyumbani na ugenini. Katika mchezo wa nyumbani Yanga ilifanikiwa kutoka sare ya 1-1 Uwanja wa Taifa, Dar es Salaam, wakati mchezo wa marudiano ambao ulipigwa juzi kwenye Uwanja wa Borg El Arab mjini Alexandria, Misri, ilikubali kichapo cha mabao 2-1. Sasa Yanga inakutana na klabu hiyo ambayo inashika nafasi ya 10 katika msimamo wa ligi nchini Angola baada ya kucheza michezo sita. Mabingwa wa Afrika msimu uliopita TP Mazembe waliovuliwa ubingwa na Wydad Casablanca ya nchini Morocco, wao watapambana na klabu ya Stade Gabesien ya nchini Tunisia, ambayo inashika nafasi ya 12 katika msimamo wa ligi kwa sasa. Wababe wa Azam FC, Esperance ya nchini Tunisia wanatarajia kukutana na MO Bejaia ya nchini Algeria ambayo inashika nafasi ya pili katika msimamo wa ligi. Michezo mingine katika ratiba hiyo ni Stade Malien Mali dhidi ya FUS Rabat Morocco, Etoile du Sahel Tunisia ikicheza na CF Mounana Gabon, Ahli Tripoli Libya dhidi ya Misr Makassa Egypt, huku El Merreikh Sudan ikicheza na Kawkab Morocco, Mamelodi Sundowns Afrika Kusini itapambana na Medeama Ghana. Michezo ya kwanza itapigwa Mei 6 na 8 mwaka huu. Akizungumza na MTANZANIA, Kocha Mkuu wa Yanga, Hans van der Pluijm alisema kuwa bado mapambano yanaendelea kuhakikisha klabu yake inakuwa tishio Afrika. Kuhusu kutolewa kwao na Al Ahly, Pluijm alisema hawezi kuongelea sana mchezo huo kwani tayari umepita. Siwezi kuzungumzia sana mchezo huu wala michuano hii tena, ila lazima malengo ya kuhakikisha Yanga wanakuwa bora Afrika yatimie kwani tumerudi Kombe la Shirikisho. Ninachoweza kusema ni pongezi kwa wachezaji wangu wote tumepambana na kuonyesha kiwango chetu cha hali ya juu, nadhani timu zote tulizoweza kucheza nazo katika michuano hii mwaka huu zitatukumbuka, alisema Pluijm. Naye ofisa habari wa klabu hiyo, Jerry Murro, alisema kuwa baada ya kutolewa katika michuano hiyo, leo wanatarajia kuelekea jijini Tanga kwa ajili ya mchezo wa Kombe la Shirikisho dhidi ya Coastal Union utakaochezwa Jumapili katika Uwanja wa Mkwakwani. Tupo njiani na tunatarajia kutua usiku jana, hivyo wachezaji wote wako salama tunajiandaa kwa ajili ya mchezo wa FA, alisema Muro.  <topic>: michezo 